
–	atsižvelgdamas į Darbo tvarkos taisyklių 150 straipsnio 5 dalį ir 136 straipsnio 4 dalį,
A.	kadangi nuo 2018 m. D. Ortegos ir R. Murillo režimas išardė demokratines institucijas ir teisinę valstybę, vykdant konstitucinę reformą buvo panaikintas politinis pliuralizmas ir persekiojami oponentai, žurnalistai, dvasininkai, čiabuvių lyderiai, žmogaus teisių gynėjai ir pilietinė visuomenė;
B.	kadangi Žmogaus teisių ekspertų grupė Nikaragvos klausimais padarė išvadą, kad nuo 2018 m. padaryti pažeidimai gali būti laikomi nusikaltimais žmoniškumui; kadangi pilietinės visuomenės erdvė yra praktiškai uždaryta: daugiau kaip 5 600 NVO ir 80 proc. pilietinės visuomenės organizacijų turėjo nutraukti veiklą ir šimtai tūkstančių piliečių buvo priversti emigruoti;
C.	kadangi žmogaus teisių organizacijos dokumentuoja savavališkus suėmimus, kalinimą neleidžiant susisiekti su išoriniu pasauliu ir priverstinius dingimus; kadangi nuo 2025 m. rugpjūčio mėn. JT užregistravo tris mirties atvejus kalėjime, susijusius su netinkamomis sąlygomis ir medicinine priežiūra;
D.	kadangi Carlos Brenes, kuris 2018 m. už pilietinį protestą buvo sulaikytas ir kankintas, 2025 m. rugpjūčio mėn. vėl buvo suimtas kartu su Salvadora Martínez, abu laikomi neleidžiant susisiekti su išoriniu pasauliu ir be tinkamo teismo proceso nuteisti 15 metų už išdavystę; kadangi C. Brenes serga diabetu ir jam neleista vartoti vaistų;
E.	kadangi miskitų čiabuvių lyderis ir paleistos partijos YATAMA pirmininkas Brooklyn Rivera buvo sulaikytas 2023 m. rugsėjo mėn., daugiau kaip 32 mėnesius buvo priverstinai dingęs ir 2026 m. gegužės 30 d. mirė kalėjime; kadangi valdžios institucijos atsisakė atiduoti jo kūną, o palaikus siekiantys atgauti giminaičiai dingo;
1.	griežtai smerkia sistemingas D. Ortegos ir R. Murillo režimo represijas, savavališką sulaikymą, priverstinį dingimą, fiktyvius teismo procesus, egzilį, denacionalizaciją, konfiskavimą ir nusikaltimus žmoniškumui;
2.	reikalauja nedelsiant ir besąlygiškai paleisti C. Brenesą, S. Martínez ir visus politinius kalinius, panaikinti politiškai motyvuotus apkaltinamuosius nuosprendžius, suteikti informaciją apie jų likimą ir buvimo vietą ir nedelsiant pateikti gyvybės įrodymą;
3.	primygtinai ragina valdžios institucijas, laikantis Nelsono Mandelos taisyklių, suteikti visiems sulaikytiesiems galimybę susisiekti su šeimos nariais ir advokatais, gauti medicininę priežiūrą ir leisti tarptautinę stebėseną; ragina, kad JT žmogaus teisių mechanizmai atgautų galimybę patekti į sulaikymo centrus;
4.	ragina skubiai ištirti Brooklyno Riveros mirtį, grąžinti palaikus, paleisti dingusius giminaičius ir prisiimti atskaitomybę;
5.	smerkia krikščionių bažnyčių, čiabuvių, pilietinės visuomenės, oponentų ir jų artimųjų persekiojimą; ragina atkurti visas savavališkai paleistas organizacijas ir gerbti religijos ir tikėjimo laisvę;
6.	ragina remti demokratinius veikėjus ir pilietinę visuomenę Nikaragvoje ir egzilyje; ragina ES užtikrinti, kad jokiais ES ar daugiašaliais fondais nebūtų stiprinamas režimas, ir išplėsti tikslines sankcijas nusikaltėliams, įskaitant Danielį Ortegą ir jo vidinį ratą;
7.	primygtinai ragina laikytis Amerikos šalių žmogaus teisių teismo (IACtHR) sprendimo; remia atskaitomybę, be kita ko, taikant visuotinę jurisdikciją ir kreipiantis į Tarptautinį baudžiamąjį teismą; primena savo poziciją dėl Alessio Casimirri ekstradicijos;
8.	ragina Tarybą ir Komisiją pradėti taikyti demokratijos išlygą ir, kol šalyje tęsiasi represijos, sustabdyti asociacijos susitarimo taikymą Nikaragvai; pabrėžia, kad Parlamentas nebendradarbiaus su režimo atstovais naujai įsteigtame Asociacijos parlamentiniame komitete;
9.	paveda Pirmininkei perduoti šią rezoliuciją Tarybai, Komisijai, Komisijos pirmininkės pavaduotojai ir Sąjungos vyriausiajai įgaliotinei užsienio reikalams ir saugumo politikai, valstybėms narėms, JT, Amerikos valstybių organizacijai ir Nikaragvos valdžios institucijoms.

